有客
作者：張九成
朝代：宋

paragraphs: 春雨止復作，閉門無與居。
童奴告予言，有客叩吾廬。
束带出見之，頎然一丈夫。
手携一尊酒，辭氣何晏如。
謂言久聞名，曾未瞻簪裾。
天寒宜飲酒，一杯聊以娛。
盤飧亦草草，蔬果間溪魚。
顔色溫勝玉，言談貫如珠。
豈期有道者，而來警我愚。
酒酣意兩適，心閒樂有餘。
四海元有人，君勿輕荒區。